ร้านนี้อยู่ในซอยวัดสวนแก้วครับ เข้าไปประมาณ 200 เมตร อยู่ซ้ายมือ  ถ้าเรามาจากอัมพวา จะมีเส้นบายพาสเลี่ยงเมือง ให้เลี้ยวซ้ายมาเส้นบายพาส ถึงสี่แยกไฟแดง ให้เลี้ยวซ้ายไปประมาณ 200 เมตรจะเจอซอยเข้าวัดสวนแก้ว  ปากซอยมีป้ายบอกชัดเจนครับ
วันนี้ไปส่งของที่อัมพวาและ แม่กลอง เลยชวนเพื่อนไปนั่งทาน ไปกันทั้งหมด 3 คนครับ ไปถึงก็สั่งของชอบมาเลย ข้าวผัดปู  กรรเชียงปูผัดผงกระหรี่ และก็ปลากระพงทอดน้ำปลา  ว่าจะสั่งเพิ่มอีกอย่างนึง แต่กลัวกินไม่หมด 
ร้านนี้บรรยากาศเงียบสงบดี มีห้องแอร์ให้นั่งด้วย แต่เราชอบแบบลมโชย ตอนที่ไปนั่งกิน เวลา 19.30 น. ต้องบอกเลยว่า ไม่มียุงมารบกวนเลย แต่ถ้าจะกินเอาบรรยากาศริมแม่น้ำ บอกเลยครับว่าผ่านร้านนี้ไปได้เลย  แต่ถ้าจะกินเอาความสดของอาหารล่ะก็ ต้องมาร้านนี้ครับ และที่สำคัญ อร่อยและไม่วุ่นวายเหมือนพวกร้านในทำเลดี ๆ แถว ๆ เส้นแม่กลอง-ดำเนินสะดวก 
พออาหารจานแรกมาเสิร์ฟ  โอ้วววววว ทำไมเยอะอย่างนี้วะ ข้าวผัดปูจานใหญ่มากๆๆๆ ปูเป็นปู ชิ้นใหญ่มากๆๆๆ  นี่ถ้าเป็นแถวเยาวราช จานนี้ไม่น่าจะต่ำกว่า 900 บาท(เปรียบเทียบกับจานละ 300 เยาวราชต้องสั่ง 3 จานถึงจะได้เท่านี้) เยอะมากๆๆ ทั้งข้าวทั้งปู อุต๊ะ โอฬารจริง ๆ
อีกสักประเดี๋ยว กระเชียงปูผัดผงกระหรี่ ก็มาถึง  โอ้โห จานเบ้อเร้อเลย (กี่บาทวะเนี่ยจานนี้) ปูที่ใส่มา ไม่น่าจะต่ำกว่า ครึ่งกิโล  ตามด้วยปลากระพงทอดน้ำปลา  แต่ละอย่างโอฬารจริง ๆ สมชื่อ
รสชาติอาหารและความสะอาดสะอ้านของร้านนี้ ยอดเยี่ยม แล้วที่สำคัญ ราคาเหมาะสมกับอาหารที่นำมาเสิร์ฟให้ทาน  ถ้าเป็นร้านอื่นในปริมาณที่เท่ากันการจะแพงกว่านี้มากครับ 
สรุปแล้วเช็คบิลออกมา 1,200 บาท  ถูกกว่าที่คิดไว้ในใจอีกครับ ผมเดาไว้ว่าน่าจะ 1,800  บาท
